Deh Sabz tumani
Deh Sabz tumani Afgʻonistonning Kobul shahridan shimoli-sharqda joylashgan. Aholisi 100 136 kishini tashkil qiladi (2002-yilda BMTning Qochqinlar boʻyicha Oliy komissarligi hisobi). Taxminan 70% pushtunlar va 30% tojiklardir . Deh Sabz gʻarbda Shakardara va Mir Bacha Kot tumanlari, shimoli-gʻarbda Qalakan va Qorabogʻ tumanlari, shimol va sharqda Parvon viloyati, janubi-sharqda Surobi, janubda Bagrami va Kobul tumanlari bilan chegaradosh. Deh Sabzning bosh qarorgohi tumanning janubi-g'arbiy qismida joylashgan Taraxel qishlog'idir. Tumanning janubiy chekkasida Kobul daryosi oqib oʻtadi va uning boʻylab asosiy magistral (Kobul - Jalolobod) yo'l oʻtadi. Aksariyat aholisi qishloqlarda yashaydi. Sovet Ittifoqining Afg'onistondagi urushi paytida ko'plab uylar vayron bo'lgan va ko'plab odamlar ko'chib ketgan. Qurg'oqchilik jiddiy muammo bo'lsa-da, qishloq xo'jaligi eng muhim daromad manbai hisoblanadi. Taʼlim nisbatan yaxshi, oʻgʻil-qizlar maktablari bor. 2011-yilga kelib tumanda sogʻliqni saqlash sohasini yaxshilash kutilgan edi. 2007-yilning boshida Afgʻoniston Qishloqlarni tiklash va rivojlantirish vazirligi (MRRD) Deh Sabz tumanida 20 ming uy uchun zamonaviy turar-joy sxemasiga asos solgan edi. Bu Kobul shahrining Deh Sabz tumani bilan kengaytirilgan qismidir. Qurilish 2015-yilda boshlangan.